Roof op Tulbagh-plaas: Verdagte dalk met vlaag rooftogte verbind  (Foto: SAPD) ŉ Verdagte wat in hegtenis geneem is in verband met huisroof op ŉ plaas in die Tulbagh-omgewing, kan moontlik verbind word aan ŉ vlaag huisrooftogte in die Kaapse Wynlande en omliggende landelike gebiede. Die verdagte is deur lede van die Agter-Paarl-plaaswag en beamptes van die Paarl-polisie se misdaadvoorkomingseenheid aangekeer. Items wat in die verdagte se besit gevind is, kan glo met die huisroof in Tulbagh verbind word. Kapt. FC van Wyk, polisiewoordvoerder, het gesê die polisiebeamptes en lede van die plaaswag het ŉ motordeursoekpunt op die R45 opgestel en ŉ silwer Chevrolet met vyf insittendes van die pad afgetrek. “Die bestuurder is versoek om die kattebak oop te maak waarna sy vier passasiers uit die voertuig gespring en van die toneel gevlug het. Die voertuig is daarna deursoek en daar is op balaklawas, handskoene, ŉ handwapen, ammunisie asook elektroniese toerusting beslag gelê.” Daar is vasgestel dat die elektroniese toerusting aan ŉ plaaseienaar in die Tulbagh-omgewing behoort wat vroeër die aand beroof is. Die 32-jarige motorbestuurder is in hegtenis geneem. Die soektog na die ander verdagtes duur voort.